ໂດຍປະຕິບັດຕາມຄໍາສັ່ງ ຂອງເລຂາທິການກົມການເມືອງສູນກາງພັກ ສະບັບເລກທີ: 07 ວ່າດ້ວຍການກະກຽມ-ດໍາເນີນກອງປະຊຸມໃຫຍ່ ຂອງຄະນະພັກກະຊວງ ແລະ ປະຕິບັດຕາມຄໍາສັ່ງແນະນໍາ ຂອງຄະນະພັກກະຊວງ ວ່າດ້ວຍ ແບບແຜນການເຄື່ອນໄຫວກອງປະຊຸມໃຫຍ່ ຂອງກະຊວງການເງິນ; ຊຶ່ງໃນໄລຍະຜ່ານມາກໍ່ໄດ້ສໍາເລັດຢູ່ຫລາຍດ້ານໃນການດໍາເນີນກອງປະຊຸມໃຫຍ່ຄະນະພັກຮາກຖານ, ໜ່ວຍພັກ ແລະ ກະຊວງກໍ່ໄດ້ເລີ່ມທາບທາມບຸກຄະລາກອນຮອບທີ 1 ຜ່ານມານີ້.
ດັ່ງນັ້ນ, ກອງປະຊຸມຄົ້ນຄວ້າ ແລະ ທາບທາມບຸກຄະລາກອນຮອບທີສອງ ເພື່ອຄັດເລືອກເອົາເປັນເປົ້າໜາຍ ຂອງອົງຄະນະພັກກະຊວງການເງິນ ຄັ້ງທີ II; ໄດ້ໄຂຂຶ້ນຢ່າງເປັນທາງການ ໃນຕອນເຊົ້າເວລາ: 9 ໂມງ 30 ນາທີ, ຂອງວັນທີ 12 ສິງຫາ 2015 ຢູ່ທີ່ຫໍປະຊຸມແຫ່ງຊາດ ຫລັກ 6 ນະຄອນຫລວງວຽງຈັນ ແລະ ໄດ້ດຳເນີນເປັນເວລາ ເຄີ່ງວັນ; ພາຍໃຕ້ການເປັນປະທານຂອງສະຫາຍ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງການເງິນ, ລັດຖະມົນ ຕີວ່າການກະຊວງການເງິນ ຊຶ່ງກອງປະຊຸມດັ່ງກ່າວ ຍັງມີບັນດາທ່ານຄະນະພັກ-ຄະນະນຳກະຊວງ, ມີລັດຖະມົນຕີຊ່ວຍວ່າການ, ຫົວໜ້າ-ຮອງຫົວໜ້າຫ້ອງການກະຊວງ, ຫົວໜ້າ-ຮອງຫົວໜ້າກົມອ້ອມຂ້າງກະຊວງ, ມີບັນດາສະມາຊິກພັກສົມບູນ-ສຳຮອງ ແລະ ພະນັກງານຫລັກແຫລ່ງ ຂອງກະຊວງການເງິນ ເຂົ້າຮ່ວມເປັນຈຳນວນຫລວງຫລາຍ.
ໃນວາລະກອງປະຊຸມດັ່ງກ່າວ ທ່ານ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງການເງິນ ລັດຖະມົນຕີວ່າການກະຊວງການເງິນ ໃນນາມເປັນຄະນະປະທານຊີ້ນໍາກອງປະຊຸມ ໄດ້ກ່າວຈຸດປະສົງຂອງການເຕົ້າໂຮມໃນມື້ນີ້ ແມ່ນພວກເຮົາຕ້ອງໄດ້ພ້ອມພາສີກັນສືບຕໍ່ ທາບທາມ, ຢັ່ງຫາງສຽງ ເພື່ອທຽບໃສ່ມາດຖານເງື່ອນໄຂ ເຂົ້າໃນການຮັບສະໜັກຮັບເລືອກຕັ້ງຊຸດໃໝ່ ຊຶ່ງຜ່ານມາກໍ່ໄດ້ສະແດງໃຫ້ເຫັນວ່າບັນດາພະນັກງານຫລັກແຫລ່ງ, ສະມາຊິກພັກ-ພະນັກ ງານ ຂອງພວກເຮົາໄດ້ມີຄວາມຮັບຜິດຊອບສູງ ຈຶ່ງເຮັດໃຫ້ການທາບທາມໃນຮອບທີ 1 ໄດ້ຮັບຜົນສໍາເລັດອັນຈົບງາມ ແລະ ຖືກຕ້ອງຕາມລະດັບຄາດໝາຍທີ່ວາງໄວ້. ຊຶ່ງໃນຕໍ່ມານີ້ ຄະນະພັກ-ຄະນະນໍາກະຊວງ ກໍ່ໄດ້ສືບຕໍ່ບາດກ້າວທີສອງ ໃນການດໍາເນີນຊີວິດການເມືອງພາຍໃນໜ່ວຍພັກ, ພະນັກງານຫລັກແຫລ່ງນໍາພາ ຂອງກະຊວງການເງິນພວກເຮົາ ແລະ ພ້ອມກັນນັ້ນ, ກໍ່ໄດ້ປະກອບຄໍາຄິດ-ຄໍາເຫັນ ຕໍ່ບົດລາຍງານການເມືອງ-ແຜນຍຸດທະສາດ ການພັດທະນາຂະແໜງການເງິນ ແລະ ບົດສໍາຫລວດການນໍາພາ ຂອງຄະນະພັກຊຸດປະຈຸບັນ. ໃນນັ້ນ, ໄດ້ມີການຕໍານິສົ່ງຂ່າວ, ມີການປະກອບຄໍາຄິດ-ຄໍາເຫັນຫ່ວງໄຍ ໃນບັນຍາກາດທີ່ດີ, ມີບັນຍາກາດຟົດຟື້ນ ແລະ ສ້າງສັນ ທັງຍັງເຮັດໃຫ້ການດໍາເນີນຊີວິດການເມືອງ ໃນຄັ້ງນີ້ໄດ້ຮັບຜົນສໍາເລັດຕາມລະດັບຄາດໝາຍ ເປັນການສືບຕໍ່ຍົກລະດັບຄວາມຮູ້ໃນການນໍາພາຂອງພັກ, ຍົກສູງຄວາມຮັບຜິດຊອບຂອງບັນດາສະຫາຍການນໍາ ຮູ້ໄດ້ເຖີງຜົນສໍາເລັດທີ່ຕົນເຮັດໄດ້ ທັງຍັງໄດ້ຝຶກຝົນຫລໍ່ຫລອມສິນທໍາປະຕິວັດ ເວົ້າລວມແລ້ວ ການດໍາເນີນຊີວິດການເມືອງໃນຄັ້ງນີ້ ແມ່ນມີຜົນສໍາເລັດຢ່າງຈົບງາມ; ເປັນການປະກອບສ່ວນສໍາຄັນເຂົ້າໃນບາດກ້າວໃນການກະກຽມການເປີດກອງປະຊຸມໃຫຍ່ຂອງອົງຄະນະພັກກະຊວງການເງິນ.
ສະນັ້ນ, ເພື່ອເປັນການຊີ້ທິດເຍື່ອງທາງໃຫ້ແກ່ຜູ້ເຂົ້າຮ່ວມກອງປະຊຸມ ໄດ້ຢັ່ງຫາງສຽງ, ຄັດຈ້ອນບັນດາຜູ້ເຂົ້າຮ່ວມລົງສະໜັກຮັບເລືອກຕັ້ງ ໃຫ້ຖືກຕ້ອງຕາມມາດຖານເງື່ອນໄຂ, ຜູ້ທີ່ເໜາະສົມຂຶ້ນຕື່ມ; ທ່ານ ຈຶ່ງໄດ້ເໜັ້ນຕື່ມໃນມາດຖານເງື່ອນໄຂ ດັ່ງລຸ່ມນີ້:
1. ມາດຖານຄຸນທາດການເມືອງ: ຊຶ່ງມາດຖານດັ່ງກ່າວແມ່ນບັນຫາກົກ ເປັນບັນຫາຕັດສິນໃນ 5 ມາດຖານຂອງຄະນະພັກກະຊວງການເງິນ; ກ່ຽວກັບຄຸນທາດການເມືອງນີ້ ແມ່ນຕ້ອງມີຄຸນທາດການເມືອງທີ່ໜັກແໜ້ນ, ມີຄວາມຈົງຮັກພັກດີ, ເຊື່ອໜັ້ນຕໍ່ສັງຄົມນິຍົມ ທີ່ພັກໄດ້ກໍານົດໄວ້. ຊຶ່ງຜູ້ທີ່ມີຄຸນທາດການເມືອງ ແມ່ນຜູ້ທີ່ໄດ້ຮັບຄວາມໄວ້ວາງໃຈຈາກມະຫາຊົນ, ຈາກສະມາຊິກພັກ-ພະນັກງານ, ມີຄວາມເປັນຫ່ວງເປັນໄຍຕໍ່ການເປັນຢູ່ຂອງປະເທດຊາດ. ສະນັ້ນ, ຈຶ່ງເວົ້າໄດ້ວ່າຄຸນທາດການເມືອງນີ້ ເປັນມາດຖານຕັດສິນໃນ 5 ມາດຖານ.
2. ມາດຖານຄຸນສົມບັດສິນທໍາປະຕິວັດ: ແມ່ນຕ້ອງມີນໍ້າໃຈບໍລິສຸດຜຸດຜ່ອງຕໍ່ໝຸ່ຄູ່ຮ່ວມງານ ແລະ ການຈັດຕັ້ງ, ມີຄວາມສາມັກຄີຮັກແພງທັງພາຍໃນ ແລະ ພາຍນອກ, ມີການດໍາລົງຊີວິດທີ່ປອດໃສ-ງ່າຍດາຍ, ບໍ່ຟຸມເຟືອຍ ແລະ ສິ່ງສໍາຄັນແມ່ນການຊອກຮູ້, ການສະແຫວງຫາຄວາມຮູ້, ມີວິຊາສະເພາະໃດໜຶ່ງທີ່ແນ່ນອນ, ກໍາແໜ້ນແນວທາງນະໂຍບາຍຂອງພັກ ເພື່ອພັດທະນາຕົນເອງ ແລະ ພັດທະນາການຈັດຕັ້ງຂອງຕົນເອງຢ່າງບໍ່ຢຸດຢັ້ງ.
3. ມາດຖານດ້ານຄວາມຮູ້ ແລະ ຄວາມສາມາດ:
- ຕ້ອງມີຄວາມຮູ້: ທາງດ້ານທິດສະດີການເມືອງ, ຮູ້ເຮັດວຽກງານກໍ່ສ້າງພັກ-ພະນັກງານ ແລະ ວຽກງານການປົກຄອງ ໃນລະດັບວິຊາສະເພາະທີ່ແນ່ນອນ ຊຶ່ງໄດ້ຜ່ານການທົດສອບໃນຕໍາແໜ່ງຂັ້ນນໍາພາ-ຄຸ້ມຄອງຂັ້ນໃດໜຶ່ງ, ຮູ້ນໍາພາເຕົ້າໂຮມຄວາມສາມັກຄີພາຍໃນ, ສາມາດປຸກລະດົມຂົນຂວາຍມະຫາຊົນ, ສະມາຊິກພັກ-ພະນັກງານ ໃຫ້ປະຕິບັດຕາມແນວທາງນະໂຍບາຍຂອງພັກ ແລະ ລັດວາງອອກໃນແຕ່ລະໄລຍະ.
- ຕ້ອງມີຄວາມສາມາດ: ສາມາດກໍາແໜ້ນ ແລະ ໜູນໃຊ້ທິດສະດີມາກ-ເລນິນ, ແນວທາງນະໂຍບາຍຂອງພັກ ແລະ ລະບຽບກົດໝາຍຂອງລັດ ເພື່ອຜັນຂະຫຍາຍຫັນເປັນອັນລະອຽດ ໃນຂອບເຂດຄວາມຮັບຜິດຊອບຂອງຕົນ, ມີຄວາມຕິດສິນໃຈເຮັດວຽກງານ ທີ່ໄດ້ຮັບມອບໝາຍ, ມີຫົວຄິດປະດິດສ້າງ ແລະ ມີປະສິດທິຜົນສູງ, ເຕົ້າໂຮມ ແລະ ປຸກລະດົມສະມາຊິກພັກ-ພະນັກງານ ແລະ ມະຫາຊົນທຸກຊັ້ນຄົນຕ່າງໆ, ປະຕິບັດຕ່າງຄໍາສັ່ງຂອງຂັ້ນເທິງ ທີ່ໄດ້ຮັບມອບໝາຍ ໃຫ້ປະສົບຜົນສໍາເລັດໃນໜ້າທີ່ວຽກງານໃນຂອບເຂດທີ່ຕົນຮັບຜິດຊອບ.
4. ແບບແຜນວິທີການນໍາພາ ແລະ ວິທີເຮັດວຽກ: ມີແບບແຜນນໍາພາ, ວິທີເຮັດວຽກຖືກຕ້ອງ ປະຕິບັດຕາມຫລັກການລວມສູນປະຊາທິປະໄຕ ຢ່າງເຂັ້ມງວດ, ມີການແບ່ງງານຄວາມຮັບຜິດຊອບ ຢາກເຮັດໄດ້ຕ້ອງມີແຜນການ, ໂຄງ ການ, ມີການປຶກສາຫາລືກັນ, ມີການປະກອບຄໍາຄິດ-ຄໍາເຫັນຢ່າງກວ້າງຂວາງຢ່າງເລີກເຊິ່ງ, ມີການພົວພັນສະໜິດແໜ້ນ ແລະ ເລິກເຊິ່ງນໍາມະຫາຊົນ, ນໍາການຈັດຕັ້ງ, ມີການດໍາເນີນຊີວິດການເມືອງ, ມີການຕໍານິສົ່ງຂ່າວເຊິ່ງກັນ ແລະ ກັນ.
5. ດ້ານສຸຂະພາບ: ຕ້ອງແມ່ນຜູ້ທີ່ມີສຸຂະພາບສົມບູນດີ, ແຂງແຮງດີ ແລະ ສາມາດປະຕິບັດໜ້າທີ່ວຽກງານໄດ້ຕະຫລອດສະໄໝ.
ໃນທ້າຍວາລະ ຄະນະຈັດຕັ້ງກອງປະຊຸມຍັງໄດ້ມີການປ່ອນບັດເລືອກຕັ້ງ ເພື່ອຢັ່ງຫາງສຽງ, ຄັດຈ້ອນບັນດາຜູ້ເຂົ້າຮ່ວມລົງສະໜັກຮັບເລືອກຕັ້ງ ໃຫ້ຖືກຕ້ອງຕາມມາດຖານເງື່ອນໄຂ ທີ່ໄດ້ກໍານົດໄວ້ ຊຶ່ງມີຜູ້ສະໜັກເລືອກຕັ້ງ 27 ສະຫາຍ ເລືອກເອົາ 22 ສະຫາຍ.
ກອງປະຊຸມທາບທາມອົງຄະນະພັກກະຊວງການເງິນ ໄດ້ສິ້ນສຸດລົງໃນເວລາ 11 ໂມງ 30 ນາທີ ຂອງວັນດຽວກັນ.
ຂ່າວ, ພາບ ທິວາພອນ
ຂໍຂອບໃຈ